Á sunnudaginn fer fram Íslandsmótið í götuhjólreiðum og verður það haldið í Skagafirði af Hjólreiðafélaginu Drangey . Viku síðar fer svo fram Íslandsmótið í tímatöku en það verður haldið á Vatnsleysuströnd . Núverandi íslandsmeistarar í götuhjólreiðum eru þau Ágústa Edda Björnsdóttir og Ingvar Ómarsson en þau sigruðu á síðasta ári þegar keppt var á Suðurstrandaveginum . Þau eru jafnframt bæði skráð til leiks til að verja titilinn og vonandi tryggja sér fánalitina eitt ár í viðbót . Búast má við skemmtilegri keppni á sunnudaginn þegar hjólaður verður Skagafjarðarhringur í því sem útlit er fyrir ágætis veður . Gangi spáin eftir verður þokkalegt veður , hiti yfir 10° c og hæglátur vindur sem mætir keppendum á fyrsta hluta leiðarinnar . Þá munu keppendur leggja af stað frá Sauðarkróki í átt að Varmahlíð þegar beygt verður í átt að Blönduhlíð og svo norður að Hofsósi . Á Hofsósi er snúið við og stefnan tekin aftur að Sauðarkróki . Endamarkið verður þó á tveim stöðum , en Elite kvenna enda á Strandvegi á Sauðarkróki ( alls 108 km ) en Elite karla munu hjóla í átt að skíðasvæðinu Tindastóli ( alls 124 km ) . Aðrir flokkar enda á sama stað og Elite kvenna en hjóla mislangar leiðir . Masters Karla , Junior Karla og U23 Kvenna hjóla með Elite kvenna 108 km leiðina . Masters KVK , Junior KVK , U17 og Almenningsflokkar hjóla 67 km leið og sleppa þá að beygja inn í átt að Hofsósi . Það er ekki amalegt að hjóla í þeirri náttúrudýrð sem Skagafjörðurinn er . Þessi mynd er tekin upp á Hegranesinu með Drangey , Málmey og Þórðarhöfða í baksýn . Brautin er að mestu nokkuð flöt , ef frá er talin lokabrekkan í Elite KK , en þó er þar að finna nokkrar styttri brekkur sem gætu sprengt upp keppnina . Þá er ljóst að vindur gæti haft talsverð áhrif á keppnina , en ef hann kemur að vestan eða austan verða nokkuð langir kaflar með hliðarvind sem lið sem vinnur saman gæti nýtt sér . Fyrst ber að nefna kaflann við Reynistað , en þar er farið niður frá Staðarrétt og framhjá Reynisstað áður en stutt brekka tekur við sem gæti reynst góður staður til að gera fyrstu árás . Stuttu síðar þegar búið er að hjóla Langholtið kemur beygja upp til vinstri meðfram Reykjarhólnum við Varmahlíð . Þar er einnig mögulegt svæði til að gera árás , en strax í kjölfarið kemur svo niðurkafli að Varmahlíð og beygjan í átt að Blönduhlíð . Í Blönduhlíð er svo ein brekka sem hægt er að vinna með , en hún kemur eftir tæplega 45 km af heildarleiðinni . Eftir að snúið er við frá Hofsósi er svo haldið í átt að Sauðárkróki yfir Hegranesi . Þar gefst annað tækifæri til árásar á góðum tímapunkti , eða þegar rúmlega 20km eru eftir . Ekki er um mikið meira en 40 - 50m hækkun að ræða , en nokkuð brattan kafla í hluta brekkunnar . Slétt er í gegnum Sauðárkrók , þar sem flestir flokkar klára , en Elite KK heldur svo áfram í lokaraunina . Lokabrekkan mun þó setja svip sinn á keppnina og synd að hún verði ekki endamarkið hjá Elite kvenna enda óalgengt að keppnir hérlendis endi á klifri en einnig fyrir áhorfendur að geta ekki fylgst með endaspretti hjá fleiri en einum flokki . Leiðin í Elite KK. Í Eliteflokki KVK er sleppt því að fara upp á Þverárfjall og í Tindastól . Hvað lokabrekkuna varðar mun hækkunin í raun byrja strax þegar hjólað er úr bænum upp á Þverárfjallsveg en fyrstu 12 kílómetranna er ekki um mikla hækkun að ræða , einungis um 250m . Eftir afleggjarann upp á Skíðasvæði munu hinsvegar flugeldarnir byrja , þegar um 1800 metrar eru eftir , þá eykst brattinn verulega og nær um 19% á köflum . Keppnirnar hafa verið spennandi í sumar . Í Elite karla sigraði Ingvar Ómarsson fyrsta bikarmótið á Reykjanesi en Birkir Snær Ingvason tók næstu tvö mót , Samskipamótið og Tind Classic . Ásamt hinum fyrrnefndu eru Óskar Ómarsson og Eyjólfur Guðgeirsson einnig ofarlega í bikarstigum eftir fyrstu þrjú bikarmótin en þeir eru allir skráðir til leiks á sunnudag . Ingvar verður að teljast sigurstranglegur , enda er hann líklega öflugasti klifrari landsins þegar kemur að lengri klifrum . Verði hann í fremsta hóp þegar kemur að brekkunni eftir Sauðárkrók á hann því góða möguleika á að verða fyrsti maður upp . Hins vegar sáum við líka að Birkir var með gríðarlegan sprengikraft í Suðurstrandarmótinu fyrr í ár . Ef Airport direct nær að skýla honum upp að brattasta kafla Tindastóls gæti slíkur sprengikraftur veitt Ingvari harða samkeppni . Það á svo eftir að koma í ljós hverning taktík keppendur og lið verða með á fyrstu 100 km . Ef allir ætla að keyra á fullu með það markmið að þreyta líklegustu menn gæti það breytt miklu varðandi kraftinn sem er fyrir lokabrekkuna , eða þá ef breik nær að myndast á leiðinni sem er með eitthvað almennilegt forskot . Að lokum er rétt að hafa í huga að þetta er Íslandsmótið , lang stærsta mót ársins út frá því hvað menn telja eftirsótt að vinna . Geta þeir í framhaldinu kallað sig Íslandsmeistara næsta árið og skartað fánalitum á keppnistreyjum sínum . Þetta er því það mót þar sem keppendur eru líklegastir til að sjálfir vilja komast á pall þótt þeir séu hluti af liði . Óskar , Ingvar og Eyjólfur munu vera meðal keppenda , en þeir hafa allir verið ofarlega í keppnum ársins . Í Elite kvenna hafa fyrstu þrjú mótin boðið upp á þrjá sigurvegara en Björk Kristjánsdóttir sigraði á Reykjanesinu , Karen Axelsdóttir sigraði Samskipamótið og Ágústa Edda Björnsdóttir sigraði Tind Classic . Af þeim fyrrnefndu er það einungis Ágústa sem er skráð til leiks þegar þetta er skrifað og verður hún að teljast sigurstranglegust miðað við núverandi skráningu , þó að aldrei megi afskrá aðra keppendur . Ágústa , Björk og Karen hafa sigrað sitt bikarmótið hver í sumar .